วันดี ศรีตรัง

สาธนา พงษ์สว่าง มีชื่อแต่แรกเกิดว่า วัยดี บริมาตร์ และเป็นที่รู้จักในชื่อ วันดี ศรีตรัง (23 กุมภาพันธ์ พ.ศ. 2493 — 31 สิงหาคม พ.ศ. 2518) เป็นนักแสดงชาวไทย ซึ่งมีชื่อเสียงจากผลงานภาพยนตร์เรื่อง ชู้ ในปี พ.ศ. 2515

ประวัติ
วันดี ศรีตรัง เกิดเมื่อวันที่ 23 กุมภาพันธ์ พ.ศ. 2493 ที่อำเภอย่านตาขาว จังหวัดตรัง บิดาของเธอเป็นช่างก่อสร้าง ชื่อ เปรียม บริมาตร์ กับมารดาชื่อ กิมเจ็ง พิพัฒนกุล ภายหลังบิดามารดาได้หย่าร้างกัน เธอและวิชัย บริมาตร์ พี่ชายจึงอยู่ในการดูแลของย่าที่ย่านตาขาว ส่วนมารดาแยกไปพำนักอยู่ในทับเที่ยง

เธอมีหน้าตาคมขำนัยน์ตาโต แต่มีเชื้อสายจีนจากมารดา และเธออาจมีเชื้อสายแขกจากบิดา เนื่องจากสกุลบริมาตร์ของเธอมีทั้งชาวพุทธและมุสลิม 

เธอเคยชนะเลิศประกวดเทพีศรีตรัง และนางงามเทศบาลประจำปี 2510

เข้าสู่วงการ
ในปี พ.ศ. 2511 เธอได้ขอเปี๊ยก โปสเตอร์ เพื่อมาแสดงภาพยนตร์ แต่ถูกปฏิเสธไปในช่วงแรกเนื่องจากเปี๊ยกต้องการนักแสดงสาวชาวบ้าน แต่ครั้งนั้นเธอแต่งตัวอย่างเพชรา เชาวราษฎร์ และภายหลังเธอก็กลับมาหาเปี๊ยกอีกครั้งโดยไม่แต่งหน้า ครั้งนี้เธอจึงได้แสดงหนังเรื่อง ชู้ ซึ่งประกบคู่กับ กรุง ศรีวิไล และมานพ อัศวเทพ 

หลังจากงานแสดงภาพยนตร์ดังกล่าวก็มีชื่อเสียงมากขึ้น และมีผลงานภาพยนตร์ 14 เรื่องในช่วง 3 ปีของการแสดง และรับบทเป็นนางเอกทั้งหมดแต่เป็นนางเอกสาวกร้านโลก และได้ร่วมแสดงกับดาราชายที่มีชื่อเสียงหลายคน เช่น กรุง ศรีวิไล, ไพโรจน์ ใจสิงห์, สมบัติ เมทะนี, นาท ภูวนัย, ยอดชาย เมฆสุวรรณ และสรพงศ์ ชาตรี (ถ่ายภาพนิตยสารโลกดาราแต่ไม่เคยแสดงภาพยนตร์ด้วยกัน)ถ่ายภาพนิตยสารโลกดารา

ชีวิตส่วนตัว
เธอเป็นนักแสดงที่กล้าเปิดเผยว่าเธอเคยผ่านการสมรสมาแล้ว ก่อนเข้าวงการ เธอได้สมรสกับสิน สินไชย พ่อค้าขายหมูในตลาดของจังหวัดตรัง 

ต่อมาช่วงปี พ.ศ. 2517 เธอมีความสัมพันธ์กับสมชาย พงษ์สว่าง (หย็อง ไบคาน) ชาวไทยเชื้อสายปากีสถาน ที่ต่อมาได้ถูกสมชายลักพาตัวเธอไปแต่งงานที่ประเทศปากีสถาน ก่อนกลับมาประเทศไทย เธอถูกคุมตัวอยู่ในไร่ของสมชายมาโดยตลอด ทั้งสองมีบุตรด้วยกันหนึ่งคน เป็นหญิงชื่อ โซเบดา พงษ์สว่าง ขณะที่บุตรดังกล่าวมีอายุได้เพียงห้าเดือน วันดีก็เสียชีวิตอย่างเป็นปริศนาเมื่อวันที่ 31 สิงหาคม พ.ศ. 2518 สภาพศพไม่มีบาดแผลใด พบเพียงเสื้อผ้าที่สวมใส่หลุดลุ่ย ซึ่งสมชายผู้สามีได้อ้างว่าวันดีเสียชีวิตเพราะกินยาเกินขนาด และศพถูกฝังในมัสยิดมะฮ์บาคูล่านารี

ส่วนนายสมชาย พงษ์สว่าง ก็มิได้สมรสใหม่กับใคร ภายหลังเขาถูกลอบยิงเสียชีวิต

ผลงานการแสดงภาพยนตร์

 ชู้ (2515) คู่กับ กรุง ศรีวิไล, มานพ อัศวเทพ
 เหลือแต่รัก (2516) คู่กับ ไพโรจน์ ใจสิงห์
 สวรรค์เวียงพิงค์ (2516) คู่กับ ไพโรจน์ ใจสิงห์
 เจ้าชายห่อหมก (2516) คู่กับ สมบัติ เมทะนี
 ยอดสงสาร (2516) คู่กับ ไพโรจน์ ใจสิงห์
 รัญจวนจิต (2516) คู่กับ ไพโรจน์ ใจสิงห์
 น้ำเซาะทราย (2516) คู่กับ นาท ภูวนัย
 กรุงเทพพิศวาส (2517) คู่กับ ยอดชาย เมฆสุวรรณ
 คนกินเมีย (2517) คู่กับ สมบัติ เมทะนี
 น้ำตานาง (2517) คู่กับ ไพโรจน์ ใจสิงห์
 สาวสิบเจ็ด (2517) คู่กับ สมบัติ เมทะนี
 ชายผ้าเหลือง (2517) คู่กับ ยอดชาย เมฆสุวรรณ
 มาลัยเสี่ยงรัก (2517) คู่กับ ยอดชาย เมฆสุวรรณ
 ปล้นครั้งสุดท้าย (2518) คู่กับ ยอดชาย เมฆสุวรรณ
 ตัณหา (2518) คู่กับ ยอดชาย เมฆสุวรรณ
ฟ้ามิอาจกั้น (2519) คู่กับ ยอดชาย เมฆสุวรรณ

อ้างอิง

หมวดหมู่:นักแสดงหญิงชาวไทย
หมวดหมู่:บุคคลจากอำเภอย่านตาขาว
หมวดหมู่:บุคคลจากศาสนาพุทธที่เปลี่ยนไปนับถือศาสนาอิสลาม
หมวดหมู่:ชาวไทยเชื้อสายจีน
หมวดหมู่:มุสลิมชาวไทย
หมวดหมู่:นักแสดงภาพยนตร์หญิงชาวไทย
หมวดหมู่:นักแสดงหญิงชาวไทยในศตวรรษที่ 20
หมวดหมู่:นักแสดงจากจังหวัดตรัง